Jørgen Koch

Office 365

PowerPoint 2016 – Office 365

Flotte og professionelle præsentationer

PowerPoint 2016

PowerPoint er Office-pakkens præsentationsprogram, og bruges oftest når du skal præsentere oplysninger for andre. Det er nemt og hurtigt at oprette en effektiv præsentation i et flot design.

Mange tror, at en PowerPoint-præsentation består af en masse kedelige punktopstillinger, men du kan nemt indsætte flotte billeder, animationer, lyd- og videoklip i dine præsentationer så du kan fastholde interessen hos dit publikum.

Vi gennemgår de forskellige elementer i brugergrænsefladen, og du lærer at åbne og oprette dine egne præsentationer. Vi ser blandt andet på, hvordan du indsætter forskellige former for grafik, diagrammer og animationer i dine slides. Sidst i hæftet ser vi på, hvilke muligheder du har, når du afspiller din præsentation på fx en projektor eller lignende.

PowerPoint giver dig alle ingredienserne til at lave flotte, personlige, farverige, spændende og professionelle præsentationer, og med dette hæfte i hånden kommer du endnu hurtigere i gang.

1

KAPITEL ET

Brugerfladen

I dette kapitel ser vi på brugerfladen, båndet og dets forskellige elementer, miniværktøjslinjen og værktøjslinjen Hurtig adgang.

Du lærer også, hvordan du bruger genvejstaster og genvejsmenuer, og hvordan du kan tilpasse båndet, så de viste funktioner passer til netop dit behov.

Med dette kapitel kommer du hurtigt i gang med at få mest muligt ud af PowerPoint 2016.

Startskærmen

Når du starter PowerPoint, vil du blive præsenteret for programmets startskærm. Tidligere ville du blive mødt af en tom præsentation, hver gang du startede programmet op. Den nye startskærm byder på en række nye muligheder for at oprette nye filer, eller for at åbne tidligere projekter.

Det er altså fra startskærmen, at arbejdet i PowerPoint begynder, hvad enten du vil arbejde med en af dine seneste filer, åbne en ældre fil, oprette en ny fil eller benytte en af de mange tilgængelige skabeloner som basis for dit arbejde.

Dine senest åbnede filer finder du i det blå panel i venstre side. Hvis filen du leder efter, ikke befinder sig på denne liste, kan du finde den på din computer eller i dit OneDrive med knappen Åbn andre præsentationer.

Klik på Tom præsentation, hvis du gerne vil oprette en ny, tom fil, som du selv tilføjer både indhold og format. Alternativt kan du lade dit PowerPoint-projekt tage udgangspunkt i en af de indbyggede skabeloner, du finder i startskærmen. Du kan læse mere om skabelonerne senere i dette hæfte.

Hvis du hellere vil have, at programmet skal starte med en ny, tom præsentation som i gamle dage, og derved springe startskærmen over, skal du klikke på Filer øverst til venstre, vælge Indstillinger, og derefter fjerne markeringen i afkrydsningsfeltet Vis startskærmen, når programmet starter.

Hvis du endnu ikke har valgt et filformat til dine dokumenter i Office 2016, vil jeg anbefale, at du vælger Office Open XML-formater. Dette format er Microsofts eget, men stadig åbne, filformat. Når du benytter dette, er du sikker på, at samtlige funktioner i Office er understøttet.

Brugergrænsefladen i PowerPoint

Brugergrænsefladen i PowerPoint består af følgende områder:

Værktøjslinjen Hurtig adgang

Båndet

Navigationsruden, hvor du kan få et overblik over de forskellige slides i din præsentation

Indholdsruden, hvor du ser den aktuelle slide og kan redigere slidens indhold

Noteruden, hvor du kan føje noter til dine slides

Opgaveruder

Statuslinjen, hvor du kan se forskellige oplysninger om den aktuelle slide, og finder nogle genvejsknapper til at skjule og vise noteruden og kommentarpanelet og til at skifte mellem forskellige visninger

Derudover kan der efter behov blive vist flere forskellige ruder, fx Konturvisning i venstre side af skærmen.

Standardvisningen, som du ser på billedet herover, kaldes Normal. Udover denne visning tilbyder PowerPoint en række forskellige måder at vise een præsentation på. Under fanen Vis, i gruppen Visninger, finder du udover Normal visningerne Konturvisning, Slidesortering, Noter og Læsevisning, der hver har sit formål.

Visningerne Normal, Konturvisning og Læsevisning, kan du også tilgå med de tre genvejsknapper til højre i statuslinjen i bunden af skærmen.

Båndet i PowerPoint

Øverst findes en bjælke med kommandoer, der går på tværs af skærmen. Denne bjælke kaldes båndet. Båndets funktioner er opdelt ved hjælp af en række faner, som er placeret øverst over båndet. Når du har valgt en fane i båndet, vil du få vist de funktioner, der hører under. Funktionerne er underinddelt i grupper, der vises ved siden af hinanden i båndet. Navnet på hver gruppe står skrevet nederst i båndet, så du hurtigt kan finde de værktøjer, du leder efter.

Båndets udseende tilpasser sig automatisk efter størrelsen på vinduet og din skærm. Hvis du arbejder med et lille vindue, vil knapperne reduceres i størrelse til små ikoner. Forstørrer du vinduet, vil du se langt flere knapper, udstyret med tilhørende tekstbeskrivelser. Læs mere om de forskellige typer knapper i båndet på næste side. Båndet i PowerPoint indeholder følgende faner:

Hjem: Her finder du de mest grundlæggende værktøjer til at oprette og redigere slides.

Indsæt: Her kan du indsætte tabeller, billeder, forskellige former for illustrationer, video, lyd m.v.

Design: Her kan du ændre dokumentets overordnede design og vælge forskellige varianter.

Overgange: Her kan du vælge forskellige overgange mellem dine slides m.v.

Animationer: Her finder du værktøjer til animation af de forskellige elementer på den aktuelle slide.

Slideshow: Her finder du værktøjer til indstilling og afspilning af slideshows på enten din egen skærm eller en projektor eller lignende.

Gennemse: Her finder du alle korrekturværktøjerne til fx stave- og grammatikkontrol samt kommentarhåndtering m.v.

Vis: Her skifter du mellem PowerPoints forskellige visninger m.v.

Hvis du placerer musemarkøren et vilkårligt sted i båndet, kan du ved hjælp af musens scroll-hjul bladre mellem de forskellige faner uden at skulle klikke på hver enkelt fane.

Båndets knapper

Fed skriftHjemFigurerIllustrationerIndsæt

SkriftfarveHjem

animationsgallerietAnimationer,Mere

DialogboksstarterVis dialog

Båndet er opbygget således, at de mest grundlæggende funktioner er samlet i fanerne længst mod venstre. Efterhånden som du dykker ned i de mere avancerede funktioner, bevæger du dig længere mod højre.